Bilejere: Derfor kører vi i horsensianernes favoritbil | Horsens | hsfo.dk
Publiceret 16. april 2019 kl. 06:58
Horsens: Peugeot er med afstand det mest populære bilmærke blandt de horsensianske bilister.
Det slår nye tal fra Motorstyrelsen fast.
Men hvorfor er Peugeot så populær i Horsens? Avisen har spurgt tre lokale Peugeot-ejere om, hvorfor de har valgt netop dén bil.
Benno Brigsted, kører Peugeot 2008: Den bil, vi ejer nu, er vores anden Peugeot, og vi har altid været tilfredse. Der er ingen problemer ud over slitage. Den er dejlig at køre i, den ligger godt på vejen, og der er god plads i den. Vi har før kørt Toyota, Ford, Nissan og Fiat, og Peugeot har bare været den bedste oplevelse. Så skal vi på et tidspunkt ud at have ny bil, bliver det også en Peugeot. Foto: Claus Skovholm
Jonna Mathiassen, kører Peugeot 107: Da jeg skulle skifte min gamle Renault Clio ud, blev jeg rådet af mine to svigersønner til at købe en Peugeot, så det gjorde jeg. Nu har jeg haft den i et halvt år, og jeg er glad for den. Jeg kan komme langt omkring, den er billig at køre i, og jeg kan stole på den. Og derudover er den flot. Jeg har ført kørt Opel, Volvo og Toyota, men jeg kan ikke forestille mig, at jeg nogensinde vil komme til at køre andet end Peugeot. Foto: Claus Skovholm
Gunnar Jakobson, kører Peugeot 107: Jeg har to biler. En Kia og en Peugeot. Peugeot'en er billig og kører langt på literen. Jeg har haft mange biler gennem årene, og de har brugt meget mere brændstof. Min Peugeot 107 kører udmærket, og den er billigere i grøn afgift. Her i påsken planlægger jeg at køre til Norge i den. Det er meget tænkeligt, at jeg skal have en ny Peugeot, når min nuværende skal skiftes ud. Foto: Claus Skovholm